9 ผู้บริหาร-62 บจ. ตบเท้าเข้าชิงรางวัล SET Awards 2016 รู้ผล 2 ก.พ.นี้
ตลท.เผย 9 CEO และ 62 บจ. ตบเท้าเข้าชิงรางวัล SET Awards 2016 ประกาศผล 2 ก.พ.60
24 ม.ค. 2560

ตลท. เตรียมประกาศชื่อ 9 ผู้บริหาร และ 62 บจ. ตบเท้าเข้าชิงรางวัล SET Awards 2016 ประกาศผล 2 ก.พ.60
นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ตลท.และวารสารการเงินธนาคาร กำหนดจัดงานประกาศผลและมอบรางวัล SET Awards ครั้งที่ 13 ในวันที่ 2 ก.พ.60 เพื่อยกย่องบริษัทจดทะเบียน (บจ.) บริษัทหลักทรัพย์ บริษัทหลักทรัพย์จัดการกองทุน และผู้บริหารสูงสุดในตลาดทุนที่มีความโดดเด่นในด้านต่างๆ และมีความมุ่งมั่นพัฒนาการดำเนินธุรกิจ สะท้อนให้เห็นถึงศักยภาพของบริษัทและความสามารถในการดำเนินงานสอดรับกับสถานการณ์ปัจจุบันได้เป็นอย่างดี
ทั้งนี้ ตลท.มุ่งพัฒนาตลาดทุนให้เป็นประโยชน์แก่ทุกภาคส่วน ตามวิสัยทัศน์ “To Make the Capital Market “Work” for Everyone” โดยส่งเสริมคุณภาพ บจ.ไทยให้อยู่ในความสนใจและเป็นที่ยอมรับทั้งในประเทศและต่างประเทศ โดยรางวัล SET Awards จะเป็นอีกหนึ่งรางวัลที่จะช่วยยกระดับมาตรฐานการดำเนินงานของ บจ.ซึ่งในปีนี้ มีบริษัท 62 แห่ง และผู้บริหารสูงสุด 9 ท่าน ที่ผ่านการคัดเลือกมาจนถึงรอบสุดท้าย ซึ่งล้วนมีความโดดเด่นในด้านต่างๆ ทั้งด้านการดำเนินธุรกิจ การกำกับดูแลกิจการที่ดี คำนึงถึงผู้มีส่วนได้เสียอย่างรอบด้าน สมควรแก่การยกย่อง ซึ่งจะมีรางวัลที่มอบให้บริษัทรวมทั้งสิ้น 22 รางวัล
 
ด้าน นายสันติ วิริยะรังสฤษฎ์ ประธานบรรณาธิการ วารสารการเงินธนาคาร ผู้ร่วมก่อตั้งรางวัล SET Awards กล่าวว่า ในปีนี้ได้มีการเพิ่มรางวัลใหม่ 3 ประเภท ได้แก่ บริษัทยอดเยี่ยมด้านนวัตกรรม ธุรกรรมทางการเงินยอดเยี่ยมในตลาดทุน และผู้บริหารสูงสุดรุ่นใหม่ โดยเฉพาะรางวัลบริษัทยอดเยี่ยมด้านนวัตกรรม ซึ่งเปิดโอกาสให้ทั้ง บจ. บล. และ บลจ.ที่ให้ความสำคัญต่อนวัตกรรมและมีผลงานนวัตกรรมและการบริหารจัดการนวัตกรรมในองค์กรได้นำเสนอผลงาน โดยมีบริษัทให้ความสนใจสมัครเกินความคาดหมาย แสดงให้เห็นถึงการให้ความสำคัญต่อนวัตกรรมในองค์กร ซึ่งจะทำให้ SET Awards เป็นเวทีหนึ่งในการส่งเสริมและสนับสนุนการพัฒนานวัตกรรมในองค์กรอย่างต่อเนื่องเพื่อสามารถตอบสนองต่อการแข่งขันของธุรกิจ อุตสาหกรรม และประเทศชาติได้ในระยะยาว
โดยคณะทำงานผู้ทรงคุณวุฒิในการตัดสินรางวัล SET Awards 2016 ได้แก่ ดร.พนัส สิมะเสถียร ดร.มารวย ผดุงสิทธิ์ นายเสรี จินตนเสรี นายสันติ วิริยะรังสฤษฏ์ นายยุทธ วรฉัตรธาร นางภัทรียา เบญจพลชัย นางเกศรา มัญชุศรี และ ดร.สันติ กีระนันทน์
อนึ่ง รางวัล SET Awards ในปีนี้ แบ่งเป็น 7 ประเภท ได้แก่ 1) รางวัลผู้บริหารสูงสุดยอดเยี่ยม (แบ่งเป็น Best CEO Awards และ Young Rising Star CEO Award)  2) รางวัลบริษัทจดทะเบียนด้านผลการดำเนินงานยอดเยี่ยม 3) รางวัลบริษัทจดทะเบียนด้านนักลงทุนสัมพันธ์ยอดเยี่ยม 4) รางวัลบริษัทยอดเยี่ยมด้านนวัตกรรม 5) รางวัลบริษัทหลักทรัพย์ยอดเยี่ยม 6) รางวัลบริษัทหลักทรัพย์จัดการกองทุนยอดเยี่ยม 7) รางวัลธุรกรรมทางการเงินยอดเยี่ยมในตลาดทุน
 
                